ambratræ
Ambratræ, Liquidambar, slægt af løvfældende træer i familien Altingiaceae, som er nært beslægtet med troldnødfamilien, med fire arter i de tempererede egne af Nordamerika og Asien; én findes i Tyrkiet og på Rhodos. Blomsterne er små og grønne og sidder i hængende, hovedformede stande. De anvendes som prydtræer pga. de dekorative, hånddelte blade, der før løvfald antager en iøjnefaldende rød farve. Veddet er især værdifuldt til møbelsnedkeri og til udvinding af en værdifuld balsam (styraksbalsam, storax eller flydende ambra), der bl.a. har været anvendt mod fnat og til kosmetik og tyggegummi.